《送宋秀才》
宋代·饶节

东风欲归不可挽，门前芳草青青远。倚松卧病不能行，肩舆出门还复懒。

先生家住岷峨下，当年神授神仙卦。死生祸福如眼前，从来卿相争称借。

倚松卧病正无脚，袖出神方色閒暇。我知公意事仁义，不学世人事财利。

无尽先生如古人，一见先生爱其真。几年门下真子弟，付之万事未尝计。

或云公可为身谋，先生一笑公何醉。倚松老矣世共怜，公独何心德如天。

从今藜杖傥能扶，山长水远公能从我无。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。